यह तो हुई व्यापारी संतों की बात। इनके अलावा अन्य श्रेणियों में जिन बाबाओं के नाम ऊपर वर्णित हैं उनके घृणित, अवैध, अनैतिक कर्मों से तो धार्मिक लोग भी शर्मसार हो जाएं। बाबा रामपाल ने हरियाणा में आर्य समाज के सामाजिक वर्चस्व के खिलाफ दलितों की भावना उभारी और आर्य समाज की निंदा करते हुए अपनी फौज तैयार कर ली। उनकी यह अनुयायी सेना कानून अपने हाथ में लेकर चलने लगी। हालांकि बाबा रामपाल अपने सतलोक आश्रम के जरिए कुछ दवाएं और कुछ आध्यात्मिक समाधान भी देते थे, लेकिन उनका काम कुल मिलाकर भारत राज्य को ही चुनौती देने वाला हो गया। अंतत: उन्हें गिरफ्तार किया गया। इन पर हत्या और बलात्कार जैसे आरोप भी लगे हैं। पूर्व इंजीनियर और कबीराहा बाबा रामपाल के आश्रम की कुल संपत्ति करीब एक हजार करोड़ की आंकी गई है।